SKRIFTLIG FORESPØRGSEL E-0481/02

af Marie Isler Béguin (Verts/ALE), Nicole Fontaine (PPE-DE),Catherine Guy-Quint (PSE), Lucio Manisco (GUE/NGL), Catherine Lalumière (PSE),Ari Vatanen (PPE-DE) og Elisabeth Schroedter (Verts/ALE) til Rådet

(22. februar 2002)

Om: Østeuropæiske republikkers deltagelse i Fællesskabets uddannelsesprogrammer

Et stadig stigende antal unge i EU føler sig motiveret til at deltage i Fællesskabets uddannelsesprogrammer som f.eks. Socrates, Ungdom for Europa og Leonardo da Vinci. Disse programmer, som ved at fremme kulturelle udvekslinger og opbygningen af et fælles uddannelsesområde og dermed skaber et grundlag for udvikling af en fælles europæisk bevidsthed og identitet, fremmer samtidig den indbyrdes forståelse og kendskabet til hinandens sædvaner.

I udsigten til Den Europæiske Unions udvidelse er disse tre fællesskabsprogrammer blevet udvidet til også at omfatte kandidatlandene i Central- og Østeuropa, de associerede lande (EFTA-EØS) og Tyrkiet.

Med denne planlagte og allerede påbegyndte udvidelse får Unionen en ny østlig grænse med som direkte naboer republikkerne Ukraine, Belarus og Moldova, som uden dog at være officielle kandidater ubestrideligt er en del af det europæiske område og den europæiske identitet, og hvis ledere og regeringer har udtrykt ønske om en tilnærmelse til Unionen.

Er det ikke en både nødvendig og strategisk følge af den forestående udvidelse af Unionen og nabolandenes tilnærmelse at udvide disse programmer i alle deres aspekter (det drejer sig om Socrates, Ungdom for Europa, Leonardo da Vinci og andre som Kultur 2000 eller Jean Monnet-lærestole) til også at gælde for borgere fra Ukraine, Belarus og Moldova, som på indeværende tidspunkt kun er omfattet af Tempus, der i øvrigt er et begrænset program?

Mener Rådet ikke, at en sådan udvidelse af det europæiske uddannelsesområde ville fremme den europæiske integrations- og harmoniseringsproces, og at den ville udgøre et middel til nå frem til de pågældende landes unge generation, som om nogle år vil danne kernen i disse landes civilsamfund og styrende organer?

Er Rådet rede til at bevilge hvert af disse programmer et specifikt budget for de tre nævnte republikker, som tager højde for og kompenserer for den økonomiske skævhed mellem deres befolkninger og befolkningen i medlemsstaterne og de associerede lande, især da denne ekstraomkostning ville være marginal for disse programmer, som allerede henvender sig til over tredive lande?

Svar

(22. juli 2002)

Rådet er enigt med de ærede medlemmer i, at der er ved at opstå et europæisk uddannelsesområde, både gennem fællesskabsprogrammer og -processer og gennem den mere generelle udvikling som f.eks., Bologna/Prag-processen. Som de ærede medlemmer vil vide, deltager de tre lande, der nævnes i forespørgslen Ukraine, Belarus og Moldova allerede i Tempus-programmet, der tager sigte på at støtte reformprocessen inden for videregående uddannelser og fremme et afbalanceret samarbejde med medlemsstaterne. De øvrige fællesskabsprogrammer, der nævnes (Socrates, Ungdom for Europa og Leonardo da Vinci) er blevet udvidet til at omfatte kandidatlandene som følge af disses status som ansøgerlande.

Rådet drøftede på sin samling den 15. april 2002 forbindelserne mellem den fremtidige, udvidede Europæiske Union og dens østlige naboer. Det udtrykte tilfredshed med, at Kommissionen og den højtstående repræsentant Javier Solana har til hensigt i løbet af andet halvår 2002 at forberede indlæg om mulighederne for at styrke disse forbindelser under hensyn til tilstanden af forbindelserne mellem Den Europæiske Union og de berørte lande og til niveauet for deres politiske og økonomiske udvikling.

Rådet erindrer de ærede medlemmer om, at enhver europæisk stat, som overholder principperne om frihed, demokrati og respekt for menneskerettighederne og de grundlæggende frihedsrettigheder samt retsstatsprincippet ifølge TEU's artikel 49, stk. 1, kan ansøge om at blive medlem af Unionen. Den retter sin ansøgning til Rådet, som træffer afgørelse med enstemmighed efter høring af Kommissionen og efter samstemmende udtalelse fra Europa-Parlamentet. Der er ikke for øjeblikket planer om også at give andre europæiske lande status som kandidatlande.